### Resumé

Teknisk Udvalg har en innovationspulje til understøttende udvikling på udvalgets område. Med denne sag præsenteres et konkret forslag til et innovationsprojekt, som foreslås finansieret af innovationspuljen. Projektet omhandler etablering af en ny datakilde fra cyklister (GPS-data), som kan anvendes til at skabe et større vidensgrundlag til brug i planlægning og prioritering af cykelinvesteringer samt kommunale beslutningsprocesser. Med sagen ønskes udvalgets stillingtagen til, om projektet skal igangsættes.

### Sagsfremstilling

Hvert år træffes der beslutninger om investeringer i infrastrukturen i Vejle Kommune. Her er det afgørende at besidde korrekt viden om trafikken, så der kan udvikles effektive løsninger og forberedes et solidt grundlag til de kommunale beslutningsprocesser.

I forhold til investeringer relateret til biltrafikken er der allerede etableret en omfattende dataindsamling, der kontinuerligt dokumenterer biltrafikkens gøren og laden, og understøtter behovet for viden på dette område. I Vejle Kommune benyttes anonymiserede GPS-data fra biler blandt andet til analyse af rutevalg, hastighedsprofiler, rejsetider, forsinkelser og andre relevante parametre. Disse data anvendes bredt til trafikanalyser og finjustering af trafikmodeller samt til løbende evaluering af initiativer og ændringer på kommunens vejnet. Den opnåede viden fra disse data spiller en afgørende rolle i valget af løsninger og dokumentation af deres effektivitet, hvilket gør dem til et centralt og værdifuldt værktøj for kommunens forvaltning.

Indtil nu har der været begrænsede muligheder for at indsamle tilsvarende dokumenterede data fra cykeltrafikken. Dette udgør et problem, set i lyset af et øget fokus på cykelfremmende initiativer, hvilket bl.a. er tilkendegivet i Grønt visionstillæg til Mobilitetsplanen, der blev godkendt i Byrådet i november 2023. Derudover er beslutninger om tiltag, der sigter mod forbedring af cykelforholdene ofte omkostningskrævende og bør derfor baseres på faglige vurderinger og valide cykeldata. Disse data kan understøtte valget af løsninger og efterfølgende dokumentere deres virkning. I stigende grad bliver data også vigtige for udviklingen af løsninger, for eksempel i forbindelse med prioritering af cyklister i trafiksignalanlæg eller bekæmpelse af uhensigtsmæssig adfærd blandt cyklister.

Den teknologiske udvikling inden for dette område skrider hastigt fremad, og forvaltningen står i øjeblikket med en mulighed for at igangsætte en indsamling af nye typer af anonymiserede data fra cykler på et højt kvalitetsniveau, og hvor data fra samme kilde kan anvendes til mange forskellige formål. Den foreslåede GPS-datakilde er en ny type sensor, kaldet CORK, der monteres indvendigt i cyklens styr og indsamler og viderebringer data om GPS-position, tid/hastighed, rystelser osv. gennem cyklistens mobiltelefon. Enheden drives af et batteri, der har tilstrækkelig kapacitet til at opretholde drift i over 5 år uden behov for udskiftning. Brugeren/cyklisten behøver kun at installere CORK-enheden og den tilhørende app til mobiltelefonen én gang, hvorefter registreringer foretages automatisk, når cyklen køres. Data gemmes på sikre servere i skyen, og brugeren giver samtykke til deling af data.

Forslaget indebærer iværksættelse af et pilotprojekt, hvor der oprettes en dataindsamling ved hjælp af CORK-enheder, som uddeles til et udvalg af kommunens cyklister.
Projektet har til formål at udnytte mulighederne for:

1. at etablere en systematisk dataindsamling fra cykler i Vejle Kommune, og
2. at udforske de potentielle anvendelsesmuligheder af disse data til flere formål.

Projektet kan derigennem skabe et evidensbaseret vidensgrundlag for fagpersoner og beslutningstagere i Vejle Kommune, hvilket kan bidrage til forbedring af forholdene for kommunens cyklister.

Det forventes konkret, at data vil kunne anvendes til:

* kortlægninger af rejsetider for cyklister, og herunder udpegning af steder hvor cyklister forsinkes, eller hvor cyklisters fart kan være problematisk. Rejsetidsforsinkelser kan anvendes til at udpege indsatssteder i forhold til prioritering af cyklister i (signal)kryds, snævre passager, bomme, smalle stier, effekter af fartdæmpning for cyklister mv.
* kortlægninger af cyklisters rutevalg og destinationer, herunder til brug for udpegning og optimering af vigtige cykelruter, prioritering mellem strækninger, etablering af cykelcykelparkering og udformning af løsninger.
* kortlægninger af steder hvor der sker mange uheld/væltninger eller nær-ved uheld (hårde opbremsninger), herunder til brug i trafiksikkerhedsarbejdet. Nuværende datakilder for cykeluheld er generelt meget sparsomme og indeholder et stort mørketal, idet mange cykeluheld ikke kommer til politiets eller skadestuers kendskab og dermed sjældent registreres.
* at generere statistikker om cyklister turlængder, parkeringstider, hastigheder, antal ture pr. cykel pr. dag mv.
* Kortlægning af belægningers kvalitet, ujævnheder og huller, herunder til brug i driften til bl.a. sikring af at reetableringer efter gravearbejder foretage med tilstrækkelig kvalitet.

Brugerens incitament for at installere CORK med tilhørende app, og dermed også bidrage til dataindsamlingen, er muligheden for at genfinde sin cykel hvis den er blevet forlagt eller stjålet. Her kan app'en give besked hvis cyklen flyttes uden at den er i nærheden af brugerens mobil, og den vil kunne lokalisere cyklens placering. Derudover kan app'en benyttes som 'cykelcomputer' til bl.a. at holde styr på hvor langt de har kørt, på hvilke ruter, CO2 besparelse mv.

For et budget på 200.000 kr. kan der iværksættes et pilotprojekt hvor der installeres og opsamles data fra op til 400 enheder.

Der ansøges om 0,2 mio. kr. fra udvalgets innovationspulje i 2024. Der resterer 1,1 mio. kr. i innovationspuljen inden mødet.

### Økonomi

Der ansøges om 0,2 mio. kr. fra udvalgets innovationspulje i 2024. Der resterer 1,1 mio. kr. i innovationspuljen inden mødet

### Klima og resiliensvurdering

Mere viden om cyklisternes gøren og laden i Vejle kommune vil kunne benyttes i udfærdigelsen af beslutningsgrundlag ifm. med investeringer i Laust Lauridsen og cykelfremmede initiativer generelt. Derudover vil et bedre vidensgrundlag kunne bidrage til udvikling af bedre og mere effektive cykelløsninger, samt evalueringer af gennemførte investeringer i cykeltrafikken.

I [adresse] er der særligt ét mål der vedrører fremme af cykeltrafikken: "25 % af ture kortere end 5 km foregår på cykel eller på elcykel."

I 'Grønt visionstillæg til Mobilitetsplanen' er der generelt også et stort fokus på fremme af cyklismen i kommunen. Det er desuden tilkendegivet med dogme nr. 9 at: " Vi gør det smart, vi tør afprøve ny teknologi, og vi baserer beslutninger på data."

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller,

**at** udvalget igangsætter det foreslåede projekt, og

**at** udgiften på 0,2 mio. kr. finansieres af Teknisk Udvalgs innovationspulje i 2024.

### Beslutning

Godkendt.